TARYBOS SPRENDIMAS
2006 m. spalio 24 d.
iš dalies keičiantis Sprendimą 90/424/EEB dėl išlaidų veterinarijos srityje
(2006/782/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
1990 m. birželio 26 d. Tarybos sprendimu 90/424/EEB dėl išlaidų veterinarijos srityje (3) yra numatoma galimybė valstybėms narėms gauti Bendrijos finansinę pagalbą tam tikroms gyvūnų ligoms likviduoti. Šiuo metu tame sprendime taip pat numatyta galimybė suteikti Bendrijos finansinę pagalbą salmonidėms būdingų infekcinės lašišų anemijos (ILA) ir infekcinės hematopoetinės nekrozės (IHN) likvidavimui.
(2)
ILA ir IHN ligų kontrolės veiksmams Bendrijos finansinė pagalba gali būti teikiama tik pagal 1999 m. gruodžio 17 d. Tarybos reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriui taisykles ir tvarką (4).
(3)
Atsižvelgiant į 2006 m. spalio 24 d. Tarybos direktyvos 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl vandens gyvūnų tam tikrų ligų prevencijos ir kontrolės (5) priėmimą, reikia iš dalies pakeisti Sprendimą 90/424/EEB tam, kad Bendrijos finansinė pagalba taip pat būtų teikiama valstybių narių vykdomoms likvidavimo priemonėms siekiant įveikti kitas akvakultūros gyvūnų ligas, kai laikomasi Bendrijos gyvūnų sveikatos kontrolės nuostatų.
(4)
Pagal 2006 m. liepos 27 d. Tarybos reglamentą (EB) Nr. 1198/2006 dėl Europos žuvininkystės fondo (6) valstybės narės gali gauti finansinę pagalbą savo nacionaliniam žuvininkystės ir akvakultūros sektoriui remti. To reglamento 32 straipsniu leidžiama valstybėms narėms skirti lėšų akvakultūros ligų likvidavimui pagal Sprendimo 90/424/EEB sąlygas.
(5)
Lėšos akvakultūros gyvūnų ligų likvidavimui turėtų būti skiriamos iš veiklos programų, sudarytų pagal Reglamentą (EB) Nr. 1198/2006; veiklos programų biudžetas nustatomas programavimo laikotarpio pradžioje.
(6)
Skiriant Bendrijos finansinę pagalbą akvakultūros gyvūnų ligų kontroliavimo tikslais, turėtų būti atliekamas patikrinimas, ar laikomasi Direktyvoje 2006/88/EB nustatytų kontrolės nuostatų, pagal tokią pačią tvarką, kaip ir sausumos gyvūnų tam tikrų ligų atvejais, patikrinimo ir kontrolės tvarkos.
(7)
Todėl Sprendime 90/424/EEB nustatytą tvarką dėl finansinės pagalbos reikėtų taip pat taikyti ir pasinaudojimui finansine pagalba kontroliuoti akvakultūros gyvūnų ligas pagal Reglamentą (EB) Nr. 1198/2006.
(8)
Reikėtų, kad šis sprendimas būtų pradėtas taikyti tuo pat metu kaip ir Direktyva 2006/88/EB.
(9)
Todėl Sprendimas 90/424/EEB turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimas 90/424/EEB iš dalies keičiamas taip:
1)
3 straipsnio 1 dalis papildoma šiomis įtraukomis:
„-
epizootinė hematopoetinė žuvų nekrozė (EHN),
-
epizootinis ulkeratyvinis žuvų sindromas (EUS),
-
bonamiozės infekcija (Bonamia exitiosa infekcija),
-
perkinozės infekcija (Perkinsus marinus infekcija),
-
microcytos mackini infekcija,
-
vėžiagyvių Taura sindromas,
-
vėžiagyvių Yellowhead liga.“;
2)
įterpiamas šis straipsnis:
„3b straipsnis
Valstybės narės gali skirti lėšas iš veiklos programų, sudarytų remiantis 2006 m. liepos 27 d. Tarybos reglamento (EB) Nr. 1198/2006 dėl Europos žuvininkystės fondo (7) 17 straipsniu, šio sprendimo 3 straipsnio 1 dalyje nurodytoms akvakultūros gyvūnų egzotinėms ligoms likviduoti pagal šio sprendimo 3 straipsnio 3, 4 ir 5 dalyse nustatytą tvarką, su sąlyga, kad laikomasi 2006 m. spalio 24 d. Direktyvos 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl vandens gyvūnų tam tikrų ligų prevencijos ir kontrolės (8) V skyriaus 3 skirsnyje nustatytų būtiniausių kontrolės ir likvidavimo priemonių.
3)
5 straipsnio 2 dalis pakeičiama taip:
„2. Laikantis 41 straipsnyje nustatytos tvarkos, 3 straipsnio 1 dalyje pateiktas sąrašas, atsižvelgiant į padėties raidą, gali būti papildytas kitomis ligomis, apie kurias būtina pranešti pagal 1982 m. gruodžio 21 d. Tarybos direktyvą 82/894/EEB dėl pranešimo apie gyvūnų ligas Bendrijoje (9), ir tomis ligomis, kuriomis gali užsikrėsti akvakultūros gyvūnai. Sąrašas gali būti iš dalies keičiamas arba trumpinamas, atsižvelgiant į pažangą, pasiektą naudojantis Bendrijos lygiu nustatytomis priemonėmis tam tikroms ligoms kontroliuoti.
4)
24 straipsnis papildomas šia dalimi:
„13. Valstybės narės gali skirti lėšas iš veiklos programų, sudarytų remiantis Reglamento (EB) Nr. 1198/2006 17 straipsniu priede nurodytoms akvakultūros gyvūnų ligoms likviduoti.
Lėšos skiriamos pagal šiame straipsnyje nustatytą tvarką, atsižvelgiant į šiuos patikslinimus:
a)
pagalbos norma atitinka Reglamente (EB) Nr. 1198/2006 nustatytą normą;
b)
šio straipsnio 8 ir 9 dalys netaikomos.
Liga likviduojama vadovaujantis Direktyvos 2006/88/EB* 38 straipsnio 1 dalimi arba pagal ligos likvidavimo programą, kuri yra sudaryta, patvirtinta ir vykdoma remiantis tos direktyvos 44 straipsnio 2 dalimi.“;
5)
priede pateikta I grupė papildoma šiomis įtraukomis:
„-
karpių pavasarinė viremija (SVC),
-
virusinė hemoraginė septicemija (VHS),
-
koi herpes viruso infekcija (KHV),
-
bonamiozės infekcija (Bonamia ostreae infekcija),
-
marteiliozės infekcija (Marteilia refringens infekcija),
-
vėžiagyvių baltmė (vitiligas).“
2 straipsnis
Šis sprendimas taikomas nuo 2008 m. rugpjūčio 1 d.
3 straipsnis
Šis sprendimas skirtas valstybėms narėms.
Priimta Liuksemburge, 2006 m. spalio 24 d.